Sog`liqni saqlash vazirligi koronavirusdan vafot etgan erkak kim va nima uchun o`lganini izohladi

O`zbekiston Respublikasi Sog`liqni saqlash vazirligi axborotiga ko`ra, 2020 yil 28 martning ayni paytiga qadar mamlakatimizda koronavirus iinfeksiyasi bilan kasallanganlar soni 16 taga oshib, 104 nafarni tashkil etmoqda.  
Bu haqda SSV matbuot xizmati xabar berdi.
Bugun 39 yoshli 1 nafar erkak bemorda o`lim holati qayd etildi. Vafot etgan bu bemor Fransiyadan yurtimizga birinchi kasallikni olib kelgan bemor bilan muloqotda bo`lgan. U o`z kasalligini dastlab bilgan bo`lsa-da, o`zi vrach bo`la turib, yurtimizda olib borilayotgan shuncha targ`ibot ishlariga qaramay, shifokorlarga murojaat etmay, uyida yashirincha o`zicha davolanishga uringani ma`lum bo`lgan.  
U kasallikning og`ir davri boshlangandan so`nggina 26 mart kuni Toshkent shahridagi Epidemiologiya, mikrobiologiya va yuqumli kasalliklar ilmiy tekshirish instituti klinikasiga tez yordam xizmati orqali yotqizilgan. 27 mart kuni esa Virusologiya ilmiy tekshirish institutiga o`tkazilgan.  
Shu o`rinda barchani tashvishga soladigan bir jihat bor: bu bemor uyida bo`lgan paytda qancha odamlar u bilan muloqot qilgan, muloqotda bo`lib kasallikni yuqtirib olganlar o`z navbatida yana qancha insonlarga tarqatgan. Nahotki, kishi o`z sog`lig`i va yaqinlari xavfsizligi uchun shunchalik sovuqqon, befarq, xudbin bo`lsa. Axir bu o`z ota-onasiga, farzandlari, nevaralari, qo`ni-qo`shnilari, qarindosh-urug`lari, xalqi, umuman Vataniga xiyonat emasmi? 
Nega haligacha odamlarimiz bu kasallik qanday dahshatli oqibatlarga olib kelishini anglab etmayaptilar?!  
Mamlakatimizda koronavirus infeksiyasiga qarshi kurashish bo`yicha Prezidentimiz rahbarligida barcha resurslar ishga solinib, zaruriy va qat`iy chora-tadbirlar amalga oshirilmoqda. Buning zamirida eng avvalo xalqimiz, yurtdoshlarimiz, har bir fuqaromiz nobud bo`lishining oldini olishdek muhim maqsad yotganligini bugun barchamiz qalbdan tushunib, o`zimiz, oilamiz, yaqinlarimiz hayotini o`ylab ish tutmog`imiz kerak emasmi?  
Ogohlik va uyda o`tirish hamda shifokorlarning bergan tavsiyalariga to`liq amal qilish barchamiz uchun bosh masala bo`lmog`i lozim!